LIETUVOS RESPUBLIKOS APLINKOS MINISTRAS

ĮSAKYMAS

DĖL EUROPOS SĄJUNGOS FINANSINĖS PARAMOS LĖŠŲ, SKIRTŲ PROJEKTUI NR. VP3-3.2-AM-01-V-02-003, GRĄŽINIMO

2016 m. sausio 13 d. Nr. D1-29

Vilnius

Vadovaudamasis Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių patvirtinimo“, 8.3 papunkčiu, Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 „Dėl projektų administravimo ir finansavimo taisyklių patvirtinimo“, 188¹, 188² ir 198² punktais ir 198.3 papunkčiu, Metodinių pažeidimų tyrimo ir nustatymo rekomendacijų, patvirtintų Lietuvos Respublikos finansų ministro 2009 m. gegužės 29 d. įsakymu Nr. 1K-173 „Dėl metodinių pažeidimų tyrimo ir nustatymo rekomendacijų patvirtinimo“, 26 punktu, atsižvelgdamas į Lietuvos Respublikos aplinkos ministerijos Aplinkos projektų valdymo agentūros (toliau – Agentūra) 2016 m. sausio 6 d. raštu Nr. (29-2-7)-APVA-1 „Informacija apie nustatytą pažeidimą ir siūlymai dėl tolesnių veiksmų“ pateiktą informaciją, 2016 m. sausio 4 d. pažeidimo tyrimo išvadą Nr. VP3-3.2-AM-01-V-02-003/IT02 (pažeidimo unikalus kodas R1828/APVA/VP3-3.2-AM-01-V/0026), joje nurodytas faktines aplinkybes, kad projekto vykdytojas uždaroji akcinė bendrovė „Alytaus regiono atliekų tvarkymo centras“ (toliau – Projekto vykdytojas), vykdydamas projekto „Alytaus regiono komunalinių atliekų tvarkymo sistemos plėtra“ (projekto kodas Nr. VP3-3.1-AM-01-V-02-003) (toliau – Projektas) 2012 m. gruodžio 13 d. sutartį Nr. 214 „Techninė priežiūra, FIDIC ar analogiškos kvalifikacijos inžinieriaus, administravimo ir techninio projekto ekspertizės paslaugos „Alytaus regiono komunalinių atliekų tvarkymo sistemos plėtra“, pažeidė Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių, patvirtintų Lietuvos Respublikos Vyriausybės 2007 m. spalio 31 d. nutarimu Nr. 1179 „Dėl vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių patvirtinimo“, 8.4 papunktį, taip pat į Agentūros sprendimą, kad bendra netinkamų finansuoti išlaidų suma 2 324,95 Eur (du tūkstančiai trys šimtai dvidešimt keturi eurai devyniasdešimt penki centai), iš jų 1 976,21 Eur (vienas tūkstantis devyni šimtai septyniasdešimt šeši eurai dvidešimt vienas centas) – Europos Sąjungos fondų lėšos ir 348,74 Eur (trys šimtai keturiasdešimt aštuoni eurai septyniasdešimt keturi centai) – Projekto vykdytojo lėšos:

1. N u s t a t a u, kad:

1.1. netinkamų finansuoti išlaidų suma, išskaičiuotina iš projekto vykdytojo pateikto Agentūrai galutinio mokėjimo prašymo, 2 324,95 Eur (du tūkstančiai trys šimtai dvidešimt keturi eurai devyniasdešimt penki centai), iš jų 1 976,21 Eur (vienas tūkstantis devyni šimtai septyniasdešimt šeši eurai dvidešimt vienas centas) – Europos Sąjungos fondų lėšos ir 348,74 Eur (trys šimtai keturiasdešimt aštuoni eurai septyniasdešimt keturi centai) – Projekto vykdytojo lėšos;

1.2. šis įsakymas įsigalioja kitą dieną po paskelbimo Teisės aktų registre.

2. Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Aplinkos ministras	Kęstutis Trečiokas